Vasalemma Põhikooli õppekava

 ÜLDOSA

Kehtestatud

direktori 21.09.2023

Käskkirjaga nr 1-4/7

#  ÜLDSÄTTED

### § 1. Kooli õppekava koostamise alused ja ülesehitus

1. Kooli õppekava on kooli õppe- ja kasvatustegevuse alusdokument, milles kirjeldatakse õppe rõhuasetused ja tegevused õppekava täitmisel.
2. Kooli õppekava koostades lähtutakse riiklikust õppekavast ja kooli arengukavast, pidades silmas kooli ja paikkonna eripära, kooli töötajate, vanemate ja õpilaste soove ning kasutatavaid ressursse.
3. Kooli õppekava koostamises osalevad kõik koolis õppe- ja kasvatusalal töötavad isikud ning vajadusel teised koolitöötajad. Kool kaasab õppekava koostamisse õpilasi, lapsevanemaid ja teiste huvirühmade esindajaid. Kooli õppekava koostamise ja arendamise demokraatliku korralduse eest vastutab põhikooli direktor.
4. Kooli õppekava kehtestab direktor. Kooli õppekava ja selle muudatused esitatakse enne kehtestamist arvamuse avaldamiseks kooli hoolekogule, õpilasesindusele ja õppenõukogule.
5. Kooli õppekavas on üldosa ja ainevaldkondade kavad.
6. Põhikooli kooliastmed on:
	1. I kooliaste – 1.–3. klass;
	2. II kooliaste – 4.–6. klass;
	3. III kooliaste – 7.–9. klass.
7. Kooli õppekava üldosas esitatakse:
	1. Kooli väärtused ja eripära, kooli õppe- ja kasvatuseesmärgid;
	2. Õppekorraldus - tunnijaotusplaan õppeaineti ja klassiti, valikainete loendid ja valimise põhimõtted, võõrkeelte valik ning erinevate õppekeelte kasutamine õppeaineti;
	3. läbivad teemad ja nende käsitlemise põhimõtted, lõimingu põhimõtted;
	4. III kooliastme loovtöö temaatika valiku, juhendamise, töö koostamise ja hindamise kord;
	5. õppekeskkonna mitmekesistamiseks kavandatud tegevused, sh õppekava rakendamist toetavad tegevused, õppekäigud ja muu taoline;
	6. õpilaste arengu ja õppimise toetamise ja hindamise korraldus;
	7. õpilaste ja lastevanemate teavitamise ja nõustamise korraldus;
	8. hariduslike erivajadustega õpilaste õppekorralduse põhimõtted, tugiteenuste rakendamise kord;
	9. karjääriõppe, sh karjääriinfo ja nõustamise korraldus;
	10. õpetajate koostöö ja töö planeerimise põhimõtted;
	11. kooli õppekava uuendamise ja täiendamise kord.
8. Ainevaldkondade õppeainete ainekavades esitatakse õppeainete õpitulemuste ja õppesisu kirjeldused klassiti.

# ÜLDOSA

## 1. jagu. Kooli väärtused ja eripära ning kooli õppe- ja kasvatuseesmärgid

### § 2. Kooli väärtused ja eripära

Vasalemma Põhikool on mõisakool, mille motoks on mõisahärra Eduard von Baggehufwudti töökabineti seinalt avastatud õpetussõnad:

„Usinuseta auhinda ei saavuta. Väsimatult pead sa edasi püüdlema.“

Vasalemma Põhikooli missioon: Lähtudes iga õppija isikupärast, toetada tema kasvamist edasises elus toimetulevaks, haridust ja haritust väärtustavaks kodanikuks.

Kooli visioon: Vasalemma Põhikool on turvalise õpikeskkonnaga kool, kus väärtustatakse mitmekülgseid ainealaseid teadmisi, loovust, innovaatilisust, traditsioone ja tervislikke eluviise.

Kooli põhiväärtused

* Turvalisus – pean lugu endast, teistest ja keskkonnast;
* Tervis – väärtustan tervislikke eluviise;
* Koostöö – olen aktiivne ja avatud, pakun ideid, kuulan teisi;
* Sallivus – märkan kaaslast, olen tolerantne;
* Loovus – ei karda unistada ega eksida;
* Miljööväärtuslikkus – hindan ja säilitan traditsioone ning mõisakeskkonda.

**§ 3. Kooli õppe- ja kasvatuseesmärgid**

Vasalemma Põhikooli tegevuse peamisteks eesmärkideks on kasvatada elus toimetulevat, vastutustundlikku, tervet isiksust, anda piirkonna lastele põhiharidus ning elavdada ja rikastada kohalikku kultuurielu.

Vasalemma Põhikooli ülesandeks on aidata kujuneda isiksusel, kes:

1) austab ennast ja kaaslasi;

2) on avatud uutele teadmistele ja kogemustele;

3) on motiveeritud õppima ja oskab õppida;

3) armastab oma kodu ja kodumaad, tunneb oma rahva ja kodupaiga kultuurilugu;

4) austab inimelu, hoidub vägivallast, on aus, õiglane, vastutustundlik, salliv;

5) austab ja järgib seadusi, on teadlik oma kohustustest ja vastutusest;

6)tuleb toime muutuvas õpi-, elu- ja töökeskkonnas;

7) mõistab töö vajalikkust;

8) hoiab loodust ja tegutseb keskkonda säästes;,

9) hindab ja järgib terveid eluviise;

10) oskab oma tegevust kavandada, eesmärgistada ja hinnata.

### § 4. Põhikooli sihiseade

1. Põhikoolil on nii hariv kui ka kasvatav ülesanne. Kool aitab kaasa õpilaste kasvamisele loovateks, mitmekülgseteks isiksusteks, kes suudavad ennast täisväärtuslikult teostada erinevates rollides: perekonnas, tööl ja avalikus elus.
2. Põhikoolis on õpetuse ja kasvatuse põhitaotlus tagada õpilase eakohane tunnetuslik, kõlbeline, füüsiline ja sotsiaalne areng ning tervikliku maailmapildi kujunemine.
3. Põhikooli ülesanne on luua õpilasele eakohane, turvaline, positiivselt mõjuv ja arendav õpikeskkond, mis toetab tema õpihimu ja õpioskuste, eneserefleksiooni ja kriitilise mõtlemisvõime, teadmiste ja tahteliste omaduste arengut, loovat eneseväljendust ning sotsiaalse ja kultuurilise identiteedi kujunemist.
4. Põhikool toetab põhiliste väärtushoiakute kujunemist. Õpilane mõistab oma tegude aluseks olevaid väärtushinnanguid ja tunneb vastutust tegude tagajärgede eest. Põhikoolis luuakse alus enese määratlemisele eneseteadliku isiksusena, perekonna, rahvuse ja ühiskonna liikmena, kes on eneseteadlik ning suhtub sallivalt ja avatult maailma ja inimeste mitmekesisusse.
5. Põhikool aitab õpilasel jõuda selgusele oma huvides, kalduvustes ja võimetes ning tagab valmisoleku õpingute jätkamiseks järgneval haridustasemel ja elukestvaks õppeks.
6. Teadmiste, väärtushinnangute ja praktiliste oskuste omandamine ja arendamine toimub kogu kooli õppe- ja kasvatusprotsessi, kodu ja kooli koostöö ning õpilase vahetu elukeskkonna ühistoime tulemusena.
7. Eesti kool seisab eesti rahvuse, keele ja kultuuri säilimise ja arengu eest, seepärast pööratakse põhikooli õpetuses ning kasvatuses erilist tähelepanu eesti keele õppele.
8. Vasalemma põhikool on kiusamisvaba (KIVA) kool.

### § 5. Pädevused

1. Kooli õppekava tähenduses on pädevus asjakohaste teadmiste, oskuste ja hoiakute kogum, mis tagab suutlikkuse teatud tegevusalal või -valdkonnas loovalt, ettevõtlikult ja paindlikult toimida. Pädevused jagunevad üld-, valdkonna- ja kooliastmetes taotletavateks pädevateks.
2. Üldpädevused on ainevaldkondade ja õppeainete ülesed pädevused, mis on väga olulised inimeseks ja kodanikuks kasvamisel. Üldpädevused kujunevad kõigi õppeainete kaudu, ent ka tunni- ja koolivälises tegevuses ning nende kujunemist jälgitakse ja suunatakse õpetajate omavahelises koostöös ning kooli ja kodu ühistöös.
3. Üldpädevused on:
	1. Kultuuri- ja väärtuspädevus – suutlikkus hinnata inimsuhteid ning tegevusi üldkehtivate moraalinormide seisukohast; tajuda ja väärtustada oma seotust teiste inimestega, ühiskonnaga, loodusega, oma ja teiste maade ning rahvaste kultuuripärandiga ja nüüdiskultuuri sündmustega, väärtustada loomingut ja kujundada ilumeelt, hinnata üldinimlikke ja ühiskondlikke väärtusi, väärtustada inimlikku, kultuurilist ja looduslikku mitmekesisust, teadvustada oma väärtushinnanguid;
	2. sotsiaalne ja kodanikupädevus – suutlikkus ennast teostada, toimida aktiivse, teadliku, abivalmi ja vastutustundliku kodanikuna ning toetada ühiskonna demokraatlikku arengut ja Eesti riiklikku seseisvust, teada ning järgida ühiskondlikke,väärtusi ja norme, austada erinevate keskkondade reegleid ja ühiskondlikku mitmekesisust, religioonide ja rahvuste omapära; teha koostööd teiste inimestega erinevates situatsioonides; aktsepteerida inimeste ja nende väärtushinnangute erinevusi ning arvestada neid suhtlemisel;
	3. enesemääratluspädevus – suutlikkus mõista ja hinnata iseennast, oma nõrku ja tugevaid külgi; analüüsida oma käitumist erinevates olukordades; käituda ohutult ja järgida tervislikke eluviise; lahendada suhtlemisprobleeme;
	4. õpipädevus – suutlikkus organiseerida õppekeskkonda individuaalselt ja rühmas ning hankida õppimiseks, hobideks, tervisekäitumiseks ja karjäärivalikuteks vajaminevat teavet; planeerida õppimist ning seda plaani järgida; kasutada õpitut erinevates olukordades ja probleeme lahendades; seostada omandatud teadmisi varemõpituga; analüüsida oma teadmisi ja oskusi, motiveeritust ja enesekindlust ning selle põhjal edasise õppimise vajadusi;
	5. suhtluspädevus – suutlikkus ennast selgelt, asjakohaselt ja viisakalt väljendada nii emakeeles kui ka võõrkeeltes, arvestades olukordi ja mõistes suhtluspartnereid ning suhtlemise turvalisust; ennast esitleda, oma seisukohti esitada ja põhjendada; lugeda ning eristada ja mõista teabe- ja tarbetekste ning ilukirjandust; kirjutada eri liiki tekste, kasutades korrektset viitamist, kohaseid keelevahendeid ja sobivat stiili; väärtustada õigekeelsust ja väljendusrikast keelt ning kokkuleppel põhinevat suhtlemisviisi;
	6. matemaatika-, loodusteaduste ja tehnoloogiaalane pädevus – suutlikkus kasutada matemaatikale omast keelt, sümboleid ning meetodeid koolis ja igapäevaelus, suutlikkus kirjeldada ümbritsevat maailma loodusteaduslike mudelite ja mõõtmisvahendite abil ning teha tõenduspõhiseid otsuseid; mõista loodusteaduste ja tehnoloogia olulisust ja piiranguid; kasutada uusi tehnoloogiaid eesmärgipäraselt;
	7. ettevõtlikkuspädevus – suutlikkus ideid luua ja neid ellu viia, kasutades omandatud teadmisi ja oskusi erinevates elu- ja tegevusvaldkondades; näha probleeme ja neis peituvaid võimalusi; aidata kaasa probleemide lahendamisele; seada eesmärke, koostada plane, neid tutvustada ja ellu viia; korraldada ühistegevusi ja neid osa võtta, näidata algatusvõimet ja vastutada tulemuste eest; reageerida loovalt, uuendusmeelselt ja paindlikult muutustele ning võtta arukaid riske, rakendada finantskirjaoskust.
	8. digipädevus – suutlikkus kasutada uuenevat digitehnoloogiat toimetulekuks kiiresti muutuvas ühiskonnas nii õppimisel, kodanikuna tegutsedes kui ka kogukondades suheldes; leida ja säilitada digivahendite abil infot ning hinnata selle ajakohasust ja usaldusväärsust, osaleda digitaalses sisuloomes, sh tekstide, piltide, multimeediumide loomisel ja kasutamisel, kasutada probleemilahenduseks sobivaid digivahendeid ja võtteid, suhelda ja teha koostööd erinevates digikeskkondades; olla teadlik digikeskkonna ohtudest ning osata kaitsta oma privaatsust, isikuandmeid ja digitaalset identiteeti, järgida digikeskkonnas samu moraali- ja väärtuspõhimõtteid nagu igapäevaelus.
4. Lähedase eesmärgiseade ja õppesisuga õppeained moodustavad ainevaldkonna. Ainevaldkonna õppeainete õpetamise eesmärk on vastava valdkonnapädevuse kujunemine, mida toetavad õppeainete eesmärgid ja õpitulemused.
5. Valdkonnapädevuse kujunemist toetavad lõiming teiste ainevaldkondade õppeainetega ning tunni- ja kooliväline tegevus.
6. Kooliastmetes taotletavad pädevused kirjeldavad kokkuvõtvalt õpilase arengut eakohaste üldpädevuste ja valdkonnapädevuste ning õpitulemuste omandatuse kaudu.
7. Riiklikus õppekavas on järgmised ainevaldkonnad:
	1. keel ja kirjandus: eesti keel, kirjandus;
	2. võõrkeeled: A-võõrkeel, B-võõrkeel;
	3. matemaatika: matemaatika;
	4. loodusained: loodusõpetus, bioloogia, geograafia, füüsika, keemia;
	5. sotsiaalained: inimeseõpetus, ajalugu, ühiskonnaõpetus;
	6. kunstiained: muusika, kunst;
	7. tehnoloogia: tööõpetus, käsitöö ja kodundus, tehnoloogiaõpetus;
	8. kehaline kasvatus: kehaline kasvatus.
8. Ainekavades esitatakse klassiti osaoskuste või õppeteemade kaupa taotletavad õpitulemused, mis toetavad kooliastme õppe- ja kasvatuseesmärkide saavutamist ja valdkonnapädevuste kujunemist.

§ 6. Õppimise käsitus

1. Kooli õppekavas käsitatakse õppimist väljundipõhiselt, rõhutades muutusi õpilase või õpilaste rühma käitumisvõimes. Konkreetsemalt tähendab see selliste teadmiste, oskuste, vilumuste, väärtushoiakute ja -hinnangute omandamist, mis on vajalikud igapäevaelus toimetulekuks. Õppimise psühholoogiliseks aluseks on kogemus, mille õpilane omandab vastastikuses toimes füüsilise, vaimse ja sotsiaalse keskkonnaga. Kogemusi omandades muutub õpilase käitumine eesmärgipärasemaks. Õpikeskkond kindlustatakse koolis õppekava alusel toimuva süstemaatilise ja sihipärase õppe- ja kasvatustegevusega ning õpikeskkonnaks on ka kodu ja laiemas elukeskkonnas toimivad mõjutused. Õpilane on õppeprotsessis aktiivne osaleja, kes võtab võimetekohaselt osa oma õppimise eesmärgistamisest, õpib iseseisvalt ja koos kaaslastega, õpib oma kaaslasi ja ennast hindama ning oma õppimist analüüsima ja juhtima. Uute teadmiste omandamisel tugineb õpilane varasematele ning konstrueerib uue teabe põhjal enda teadmised. Omandatud teadmisi rakendatakse uutes olukordades, probleemide lahendamisel, valikute tegemisel, väidete õigsuse üle arutledes, oma seisukohti argumenteerides ning edasiste õpingute käigus. Õppimine on elukestev protsess, milleks vajalikud oskused ja tööharjumused kujunevad põhihariduse omandamise käigus.
2. Kooli õppekavas mõistetakse õpetamist kui õpikeskkonna ja õppetegevuse organiseerimist viisil, mis seab õpilase tema arengule vastavate, kuid pingutust nõudvate ülesannete ette, mille kaudu tal on võimalik omandada kavandatud õpitulemused.
3. Kooli õppekavas mõistetakse kasvatust kui õpilase suhete kujundamist teda ümbritseva maailmaga. Edukas väärtuskasvatus eeldab kogu koolipere, õpilase ja perekonna vastastikust usaldust ning koostööd. Hoiakute kujundamise võtmeisik on õpetaja, kelle ülesanne on pakkuda isiklikku eeskuju, toetada õpilaste loomupärast soovi enda identiteedis selgusele jõuda ning pakkuda sobiva arengukeskkonna kaudu tuge erinevates rühmades ja kogukondades ning kogu ühiskonnas aktsepteeritavate käitumisharjumuste väljaarenemiseks.
4. Õpet kavandades ja ellu viies:
	1. arvestatakse õpilase taju- ja mõtlemisprotsesside eripära, võimeid, keelelist, kultuurilist ja perekondlikku tausta, vanust, sugu, terviseseisundit, huvi ja kogemusi;
	2. arvestatakse, et õpilase õppekoormus oleks ea- ja jõukohane, võimaldades talle aega puhkuseks ja huvitegevuseks;
	3. võimaldatakse õpilastele mitmekesiseid kogemusi erinevatest kultuurivaldkondadest;
	4. kasutatakse teadmisi ja oskusi reaalses olukorras; tehakse uurimistööd ning seostatakse erinevates valdkondades õpitavat igapäevase eluga;
	5. luuakse võimalusi õppimiseks ja toime tulemiseks erinevates sotsiaalsetes suhetes (õpilane-õpetaja, õpilane-õpilane);
	6. kasutatakse nüüdisaegset ja mitmekesist õppemetoodikat, -viise ja -vahendeid (sealhulgas suulisi ja kirjalikke tekste, audio- ja visuaalseid õppevahendeid, aktiivõppemeetodeid, õppekäike, õues- ja muuseumiõpet jms);
	7. kasutatakse asjakohaseid hindamisvahendeid, -viise ja -meetodeid;
	8. kasutatakse diferentseeritud õpiülesandeid, mille sisu ja raskusaste võimaldavad õpilastel sobiva pingutustasemega õppida, arvestades sealjuures igaühe individuaalsust.

### § 7. Õppekeskkond

1. Õppekeskkonnana mõistetakse õpilasi ümbritseva vaimse, sotsiaalse ja füüsilise keskkonna kooslust, milles õpilased arenevad ja õpivad. Õppekeskkond toetab õpilase arenemist iseseisvaks ja aktiivseks õppijaks, kannab õppekava alusväärtusi ja oma kooli vaimsust ning säilitab ja arendab edasi paikkonna ja koolipere traditsioone.
2. Kool korraldab õppe, mis kaitseb ning edendab õpilaste vaimset ja füüsilist tervist. Õppekoormus vastab õpilase jõuvarudele.
3. Õppe- ja kasvatuseesmärkide täitmist toetab õpikeskkond, kus:
	1. osaleb kogu koolipere;
	2. luuakse vastastikusel lugupidamisel ja üksteise seisukohtade arvestamisel põhinevad ning kokkuleppeid austavad suhted;
	3. koheldakse kõiki õpilasi eelarvamusteta, õiglaselt ja võrdselt;
	4. märgatakse ja tunnustatakse kõigi õpilaste pingutusi ja õpiedu;
	5. välditakse õpilastevahelist vägivalda ja kiusamist;
	6. ollakse avatud vabale arvamusvahetusele, sealhulgas kriitikale;
	7. luuakse õpilastele võimalusi näidata initsiatiivi, osaleda otsustamises ning tegutseda nii üksi kui ka koos kaaslastega;
	8. luuakse õhkkond, mis rajaneb inimeste usalduslikel suhetel, sõbralikkusel ja heatahtlikkusel;
	9. õppes on võimalused kasutada internetiühendusega arvutit ja esitlustehnikat ning õpilastel on võimalus kasutada kooliraamatukogu;
	10. kasutatakse eakohast ning individuaalsele eripärale kohandatavat õppevara, sealhulgas nüüdisaegseid info- ja kommunikatsioonitehnoloogiatel põhinevaid õppematerjale ja -vahendeid;
	11. on olemas kehalise tegevuse ning tervislike eluviiside edendamise võimalused nii koolitundides kui ka tunniväliselt.
4. Õpet võib korraldada ka väljaspool kooli ruume ning virtuaalses õpikeskkonnas, tagades õpilaste vaimse ja füüsilise turvalisuse ning tervise kaitse.

### § 8. I kooliastmes taotletavad pädevused

Esimese kooliastme lõpus õpilane:

* 1. peab lugu oma perekonnast, klassist ja koolist; on viisakas, täidab lubadusi; teab, et kedagi ei tohi naeruvääristada, kiusata ega narrida; oskab kaaslast kuulata, teda tunnustada;
	2. tahab õppida, tunneb rõõmu teadasaamisest ja oskamisest, oskab õppida üksi ning koos teistega, paaris ja rühmas, oskab jaotada aega õppimise, harrastustegevuse, koduste kohustuste ning puhkamise vahel;
	3. teab oma rahvuslikku kuuluvust ning suhtub oma rahvusesse lugupidavalt;
	4. oskab end häälestada ülesandega toimetulemisele ning oma tegevusi ülesannet täites mõtestada; oskab koostada päevakava ja seda järgida;
	5. suudab tekstidest leida ja mõista seal sisalduvat teavet (sealhulgas andmeid, termineid, tegelasi, tegevusi, sündmusi ning nende aega ja kohta) ning seda suuliselt ja kirjalikult esitada;
	6. mõistab ja kasutab õpitavas võõrkeeles igapäevaseid äraõpitud väljendeid ja lihtsamaid fraase;
	7. arvutab ning oskab kasutada mõõtmiseks sobivaid abivahendeid ja mõõtühikuid erinevates eluvaldkondades eakohaseid ülesandeid lahendades;
	8. käitub loodust hoidvalt;
	9. oskab sihipäraselt vaadelda, erinevusi ja sarnasusi märgata ning kirjeldada; oskab esemeid ja nähtusi võrrelda, ühe-kahe tunnuse alusel rühmitada ning lihtsat plaani, tabelit, diagrammi ja kaarti lugeda;
	10. oskab kasutada lihtsamaid arvutiprogramme ning kodus ja koolis kasutatavaid tehnilisi seadmeid;
	11. austab oma kodupaika, kodumaad ja Eesti riiki, tunneb selle sümboleid ning täidab nendega seostuvaid käitumisreegleid;
	12. oskab ilu märgata ja hinnata; hindab loovust ning tunneb rõõmu liikumisest, loovast eneseväljendusest ja tegevusest;
	13. hoiab puhtust ja korda, hoolitseb oma välimuse ja tervise eest ning tahab olla terve;
	14. oskab ohtlikke olukordi vältida ja ohuolukorras abi kutsuda, oskab ohutult liigelda;
	15. teab, kelle poole erinevate probleemidega pöörduda ning on valmis seda tegema.

### § 9. Õppe ja kasvatuse rõhuasetused I kooliastme

1. Esimeses klassis on õpetuse ja kasvatuse põhitaotluseks õpilaste kohanemine koolieluga, turvatunde ja eduelamuste kogemine ning valmisoleku kujunemine edasiseks edukaks õppetööks. Õpilaste koolivalmidus ja võimed on erinevad, seetõttu diferentseeritakse õppeülesandeid ja nende täitmiseks kuluvat aega. Esimeses kooliastmes keskendutakse:
	1. kõlbeliste tõekspidamiste ning heade käitumistavade tundmaõppimisele ja järgimisele;
	2. positiivse suhtumise kujunemisele koolis käimisesse ja õppimisesse;
	3. õpiharjumuse ja -oskuste kujundamisele ning püsivuse, iseseisvuse ja eesmärgistatud töö oskuste ning valikute tegemise oskuste arendamisele;
	4. eneseväljendusoskuse ja -julguse kujunemisele;
	5. põhiliste suhtlemis- ja koostööoskuste omandamisele, sealhulgas üksteist toetavate ja väärtustavate suhete kujunemisele õpilaste vahel;
	6. õpiraskuste äratundmisele ning tugisüsteemide ja õpiabi pakkumisele.
2. Õpetaja olulisim ülesanne on toetada iga õpilase eneseusku ja õpimotivatsiooni.
3. Õppetöö korraldamise alus võib esimeses kooliastmes olla üldõpetuslik tööviis. Sõltuvalt õpilaste ettevalmistusest võib kasutada ka aineõpetuslikku tööviisi või üld- ja aineõppe kombineeritud varianti.

### § 10. II kooliastme pädevused

Teise kooliastme lõpus õpilane:

* 1. hindab harmoonilisi inimsuhteid, mõistab oma rolli pereliikmena, sõbrana, kaaslasena ja õpilasena; peab kinni kokkulepetest, on usaldusväärne ning vastutab oma tegude eest;
	2. oskab keskenduda õppeülesannete täitmisele, oskab suunamise abil kasutada eakohaseid õpivõtteid (sealhulgas paaris- ja rühmatöövõtteid) olenevalt õppeülesande iseärasustest;
	3. väärtustab oma rahvust ja kultuuri teiste rahvuste ning kultuuride seas, suhtub inimestesse eelarvamusteta, tunnustab inimeste, vaadete ja olukordade erinevusi ning mõistab kompromisside vajalikkust;
	4. oskab oma tegevust kavandada ja hinnata ning tulemuse saavutamiseks vajalikke tegevusi valida ja rakendada, oma eksimusi näha ja tunnistada ning oma tegevust korrigeerida;
	5. oskab oma arvamust väljendada, põhjendada ja kaitsta, teab oma tugevaid ja nõrku külgi ning püüab selgusele jõuda oma huvides;
	6. oskab mõtestatult kuulata ja lugeda eakohaseid tekste, luua eakohasel tasemel keeleliselt korrektseid ning suhtlussituatsioonile vastavaid suulisi ja kirjalikke tekste ning mõista suulist kõnet;
	7. tuleb vähemalt ühes võõrkeeles toime igapäevastes suhtlusolukordades, mis nõuavad otsest ja lihtsat infovahetust tuttavatel rutiinsetel teemadel;
	8. on kindlalt omandanud arvutus- ja mõõtmisoskuse ning tunneb ja oskab juhendamise abil kasutada loogikareegleid ülesannete lahendamisel erinevates eluvaldkondades;
	9. väärtustab säästvat eluviisi, oskab esitada loodusteaduslikke küsimusi ja hankida loodusteaduslikku teavet, oskab looduses käituda, huvitub loodusest ja looduse uurimisest;
	10. oskab kasutada arvutit ja internetti suhtlusvahendina ning oskab arvutiga vormistada tekste;
	11. oskab leida vastuseid oma küsimustele, hankida erinevatest allikatest vajalikku teavet, seda tõlgendada, kasutada ja edastada; oskab teha vahet faktil ja arvamusel;
	12. tunnetab end oma riigi kodanikuna ning järgib ühiselu norme;
	13. väärtustab kunstiloomingut ning suudab end kunstivahendite abil väljendada;
	14. väärtustab tervislikke eluviise, on teadlik tervist kahjustavatest teguritest ja sõltuvusainete ohtlikkusest;
	15. on leidnud endale sobiva harrastuse ning omab üldist ettekujutust töömaailmast.

### § 11. Õppe ja kasvatuse rõhuasetused II kooliastmes

1. Teises kooliastmes on õpetuse ja kasvatuse põhitaotluseks vastutustundlike ja iseseisvate õpilaste kujunemine. Õppetöös on oluline äratada ja säilitada õpilaste huvi õppekavaga hõlmatud teadmis- ja tegevusvaldkondade vastu. Teises kooliastmes keskendutakse:
	1. õpimotivatsiooni hoidmisele ja tõstmisele, seostades õpitut praktikaga ning võimaldades õpilastel teha valikuid, langetada otsuseid ja oma otsuste eest vastutada;
	2. huvitegevusvõimaluste pakkumisele;
	3. õpilaste erivõimete ja huvide äratundmisele ning arendamisele;
	4. õpiraskustega õpilastele tugisüsteemide ja õpiabi pakkumisele.
2. Õpetuses rakendatakse mitmekesiseid tööviise ja ülesandeid, mis võimaldavad murdeikka jõudvatel õpilastel teha iseseisvaid valikuid ja seostada õpitut praktilise eluga ning aitavad toime tulla õpilaste individuaalselt erineva arenguga, nende muutuvate suhete ja tegutsemisega uutes rollides.

**§ 12. III kooliastme pädevused**

Kolmanda kooliastme lõpus õpilane:

* 1. tunneb üldtunnustatud väärtusi ja kõlbluspõhimõtteid, järgib neid, ei jää ükskõikseks, kui neid eiratakse, ning sekkub vajaduse korral oma võimaluste piires;
	2. tunneb ja austab oma keelt ja kultuuri ning aitab kaasa eesti keele ja kultuuri säilimisele ja arengule. Omab ettekujutust ja teadmisi maailma eri rahvaste kultuuridest, suhtub teistest rahvustest inimestesse eelarvamustevabalt ja lugupidavalt;
	3. on teadmishimuline, oskab õppida ja leida edasiõppimisvõimalusi, kasutades vajaduse korral asjakohast nõu;
	4. on ettevõtlik, usub iseendasse, kujundab oma ideaale, seab endale eesmärke ja tegutseb nende nimel, juhib ja korrigeerib oma käitumist ning võtab endale vastutuse oma tegude eest;
	5. suudab end olukorda ja suhtluspartnereid arvestades kõnes ja kirjas selgelt ja asjakohaselt väljendada, mõista ja tõlgendada erinevaid tekste, tunneb ja järgib õigekirjareegleid;
	6. valdab vähemalt üht võõrkeelt tasemel, mis võimaldab igapäevastes olukordades suhelda kirjalikult ja suuliselt ning lugeda ja mõista eakohaseid võõrkeelseid tekste;
	7. suudab lahendada igapäevaelu erinevates valdkondades tekkivaid küsimusi, mis nõuavad matemaatiliste mõttemeetodite (loogika ja ruumilise mõtlemise) ning esitusviiside (valemite, mudelite, skeemide, graafikute) kasutamist;
	8. mõistab inimese ja keskkonna seoseid, suhtub vastutustundlikult elukeskkonda ning elab ja tegutseb loodust ja keskkonda säästes;
	9. oskab esitada loodusteaduslikke küsimusi, nende üle arutleda, esitada teaduslikke seisukohti ja teha tõendusmaterjali põhjal järeldusi;
	10. suudab tehnikamaailmas toime tulla ning tehnikat eesmärgipäraselt ja võimalikult riskita kasutada;
	11. on aktiivne ja vastutustundlik kodanik, kes on huvitatud oma kooli, kodukoha ja riigi demokraatlikust arengust;
	12. suudab väljendada ennast loominguliselt, peab lugu kunstist ja kultuuripärandist;
	13. väärtustab ja järgib tervislikku eluviisi ning on füüsiliselt aktiivne;
	14. mõtleb süsteemselt, loovalt ja kriitiliselt, on avatud enesearendamisele.

### § 13. Õppe ja kasvatuse rõhuasetused III kooliastmes

Kolmandas kooliastmes on õppe ja kasvatuse põhitaotlus aidata õpilastel kujuneda vastutustundlikeks ühiskonnaliikmeteks, kes igapäevaelus iseseisvalt toime tulevad ning suudavad oma huvidele ja võimetele vastavat õpiteed valida. Kolmandas kooliastmes keskendutakse:

1. õpimotivatsiooni hoidmisele;
2. õppesisu ja omandatavate oskuste seostamisele igapäevaeluga ning nende rakendatavuse tutvustamisele tulevases tööelus ja jätkuõpingutes;
3. erinevate õpistrateegiate teadvustatud kasutamisele ning enesekontrollimise oskuse arendamisele;
4. pikemaajaliste õppeülesannete (sealhulgas uurimuslike õppeülesannete) planeerimisele, eesmärkide püstitamisele ja oma tulemuste hindamisele;
5. õpilaste erivõimete ja huvide arendamisele;
6. õpilaste toetamisele nende edasiste õpingute ja kutsevalikute tegemisel.

## 2. jagu. Kooli õppekorraldus

### § 14. Õppe ja kasvatuse korraldus

1. Kool lähtub õppe ja kasvatuse korraldamisel järgmistest põhimõtetest:
2. kvaliteetne põhiharidus on kättesaadav kõikidele isikutele, sõltumata nende sotsiaalsest või majanduslikust taustast või hariduslikest erivajadustest;
3. kool lähtub oma tegevuse korraldamisel piirkonna eripärast, õpilaste vajadustest ja huvidest, vanemate ettepanekutest.
4. Koolis toimub statsionaarne tavaõpe, kus kõiki õppekavas loetletud õppeaineid õpitakse kogu õppeaasta vältel vastavalt tunnijaotusplaani alusel koostatud tunniplaanile.
5. Kooli päevakava kajastab õppetegevuste ja õppekavaväliste tegevuste (pikapäevarühm, ringid) järjestust ja ajalist kestust.
6. Kooli õppe ja kasvatuse korraldus on reglementeeritud kooli kodukorras ja põhimääruses.

### § 15. Õppe ja kasvatuse ajakasutus

1. Õpilase vanema ja direktori või direktori volitatud õpetaja või teise õppe- ja kasvatusalal töötava isiku kokkuleppel võib kool arvestada kooli õppekava välist õppimist või tegevust, sealhulgas õpinguid mõnes teises üldhariduskoolis koolis õpetatava õppe osana tingimusel, et see võimaldab õpilasel saavutada kooli või individuaalse õppekavaga määratud õpitulemusi.
2. Kool arvestab Põhikooli- ja gümnaasiumiseaduses sätestatud nõudeid õppeaasta pikkusele, samuti õpilase suurima nädalakoormuse piiranguid.
3. Projekt-, õues- ja muuseumiõppeks ning õppekäikudeks kasutatakse üldjuhul aega, mida võimaldab kooli päevakava.

### § 16. Kohustuslikud ja valikõppeained

1. Kooli õppekavas on esitatud järgmised kohustuslike õppeainete ainekavad:
	1. ainevaldkond keel ja kirjandus: eesti keel, kirjandus;
	2. ainevaldkond võõrkeeled: A-võõrkeel, B-võõrkeel;
	3. ainevaldkond matemaatika: matemaatika;
	4. ainevaldkond loodusained: loodusõpetus, bioloogia, geograafia, füüsika, keemia;
	5. ainevaldkond sotsiaalained: inimeseõpetus, ajalugu, ühiskonnaõpetus;
	6. ainevaldkond kunstiained: muusika, kunst;
	7. ainevaldkond tehnoloogia: tööõpetus, käsitöö ja kodundus, tehnoloogiaõpetus;
	8. ainevaldkond kehaline kasvatus: kehaline kasvatus.
2. A-võõrkeelena õpitakse inglise keelt. B-võõrkeelena õpitakse vene keelt ja hispaania keelt.
3. Kooli õppekavas on esitatud järgmised valikõppeainete ainekavad:
	1. õpioskused
	2. karjääriõpetus

### § 17. Tunnijaotusplaan õppeaineti ja klassiti

Põhikool tagab õpilasele õppe kohustuslikes õppeainetes alljärgnevas tunnijaotusplaanis vastavalt klassidele esitatud nädala õppetundide mahus:

|  |  |  |  |
| --- | --- | --- | --- |
|  | I kooliaste | II kooliaste | III kooliaste |
|   | I | II | III | Vaba tunnimahu kasutamine | Kohustuslikud tunnid | IV | V | VI | Vaba tunnimahu kasutamine | Kohustuslikud tunnid  | VII | VIII | IX | Vaba tunnimahu kasutamine | Kohustuslikud tunnid  |
| Eesti keel | 7 | 7 | 6 | 1 | 19 | 6 | 4 | 3 | 2 | 11 | 2 | 2 | 2 |  | 6 |
| Kirjandus |  |  |  |  |  |  | 2 | 2 |   | 4 | 2 | 2 | 2 |  | 6 |
| Inglise keel |  |  | 3 |  | 3 | 4 | 3 | 3 | 1 | 9 | 3 | 3 | 3 |  | 9 |
| Vene keel |  |  |  |  |  |  |  | 3 |  | 3 | 3 | 3 | 3 |  | 9 |
| Hispaania keel |  |  |  |  |  |  |  | 3 |  | 3 | 3 | 3 | 3 |  | 9 |
| Matemaatika | 4 | 4 | 5 | 3 | 10 | 5  | 5 | 5 | 2 | 13 | 5,5 | 4,5 | 4,5 | 1,5 | 13 |
| Loodusõpetus | 1 | 2 | 1 | 1 | 3 | 2 | 2 | 3 |   | 7 | 2 |  |  |  | 2 |
| Inimeseõpetus  |  | 1 | 1 |   | 2 |  | 1 | 1 |   | 2 | 1 | 1 |  |  | 2 |
| Ühiskonnaõpetus |  |  |  |  |  |  |  | 1 |   | 1 |  |  | 2 |  | 2 |
| Geograafia |  |  |  |  |  |  |  |  |  |  | 1 | 2 | 2 |   | 5 |
| Bioloogia |  |  |  |  |  |  |  |  |  |  | 1,5 | 2 | 2 | 0,5 | 5  |
| Keemia |  |  |  |  |  |  |  |  |  |  |  | 2 | 2 |   | 4 |
| Füüsika |  |  |  |  |  |  |  |  |  |  |  | 2 | 2 |   | 4 |
| Ajalugu |  |  |  |  |  |  | 2 | 2 | 1 | 3 | 2 | 2 | 2 |  | 6 |
| Muusika | 2 | 2 | 2 |  | 6 | 2 | 2 | 1 | 1 | 4 | 1 | 1 | 1 |  | 3 |
| Kunst | 2 | 1 | 1,5 |  | 4,5 | 1 | 1 | 1 |   | 3 | 1 | 1 | 1 |  | 3 |
| Tööõpetus | 1 | 2 | 1,5 |  | 4,5 |  |  |  |  |  |  |  |  |  |  |
| Käsitöö ja kodundus, tehnoloogiaõpetus |  |  |  |  |  | 1 | 2 | 2 |   | 5 | 2 | 2 | 1 |  | 5 |
|  |  |  |  |  |  |  |
|  |  |  |  |  |  |  |
| Kehaline kasvatus | 3 | 3 | 3 | 1 | 8 | 3 | 3 | 2 |   | 8 | 2 | 2 | 2 |  | 6 |
| Valikained |  | 1 | 1 | 2 |   | 1 | 1 | 1 | 3 |   | 1 | 0,5 | 0,5 | 2 |   |
|   |  |  |  |  |  |  |  |  |  |  |  |  |  |  |  |
| Maksimaalne nädalakoormus | 20 | 23 | 25 |  |  | 25 | 28 | 30 |  |  | 30 | 32 | 32 |  |  |

### § 18. Valikainete loendid ja valimise põhimõtted

1. Kool võimaldab õpilasele õppe valikainetes alljärgnevas tunnijaotusplaanis vastavalt klassidele esitatud nädala õppetundide mahus:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|   | I | II | III | I kooliaste  | IV | V | VI | II kooliaste | VII | VIII | IX | III kooliaste |
| Karjääriõpetus |  |  |  |  |  |  |  |  |  | 0,5 | 0,5 | 1 |
| Õpioskused |  | 1 | 1 | 2 | 1 | 1 | 1 | 3 | 1 |  |  | 1 |
| KOKKU |  | 1 | 1 | 2 | 1 | 1 |  | 2 | 1 | 0,5 | 0,5 | 2 |

1. Valikainete valimise põhiõtted on alljärgnevad:
	1. valikainete valiku teeb kool, kooskõlastades valikainete loendi kooli hoolekoguga;
	2. valikainete sisuline pool peab täiendama õpilaste üldpädevusi ja toetama aineõpet.

### § 19. Liikluskasvatuse teemad ja nende käsitlemise maht

1. Liikluskasvatuse eesmärk on kujundada üksteisega arvestavaid liiklejaid:
1) kellel on ohutu liiklemise harjumused ja kes tajuvad liikluskeskkonda;
2) kellel on teadmised ja oskused, mis toetavad nende endi ja teiste liiklejate toimetulekut ja ohutust erinevates liiklusolukordades nii jalakäija, sõitja kui ka juhina;
3) kes hoiduvad käitumast inimesi ohustavalt ning liiklust takistavalt.
2. Põhikooli esimeses astmes (1.–3. klass) on liikluskasvatuse sisuks jalakäija ja jalgratturi ohutu liiklemise, käitumise ja liikluses toimetuleku õpetamine, lähtudes eelkõige lapse koduümbruse liikluskeskkonnast.
3. Põhikooli teises (4.–6. klass) ja kolmandas astmes (7.–9. klass) on liikluskasvatuse sisuks erinevate liiklusolukordade selgitamine lapse enda ja teiste liiklejate seisukohalt ning linna ja maapiirkonna teedel ohutu liiklemise õpetamine.
4. Liikluskasvatuse teemad määratletakse klassi- ja aineõpetajate töökavades ning neid käsitletakse klassijuhatajatundides ja integreerituna ainetundides.

(5) Liiklusõpetuse maht on 5 tundi igas klassis.

## 3. jagu. Õppekava läbivad teemad ja nende käsitlemise põhimõtted, lõimingu põhimõtted, seejuures III kooliastme loovtöö temaatika valiku, juhendamise, töö koostamise ja hindamise kord

### § 20. Õppekava läbivad teemad ja nende käsitlemise põhimõtted

1. Läbivad teemad on üld- ja valdkonnapädevuste, õppeainete ja ainevaldkondade lõimingu vahendiks ning neid arvestatakse koolikeskkonna kujundamisel. Läbivad teemad on aineülesed ja ühiskonnas tähtsustatud ning võimaldavad luua ettekujutuse ühiskonna kui terviku arengust, toetades õpilase suutlikkust oma teadmisi erinevates olukordades rakendada.
2. Läbivate teemade õpe realiseerub eelkõige:
	1. õppekeskkonna korralduses – kooli vaimse, sotsiaalse ja füüsilise õpikeskkonna kujundamisel arvestatakse läbivate teemade sisu ja eesmärke;
	2. aineõppes – läbivatest teemadest lähtudes tuuakse aineõppesse sobivad teemakäsitlused, näited ja meetodid, viiakse koos läbi aineteüleseid, klassidevahelisi ja ülekoolilisi projekte. Õppeainete roll läbiva teema õppes on lähtuvalt õppeaine taotlustest ja õppesisust erinev, olenevalt sellest, kui tihe on ainevaldkonna seos läbiva teemaga;
	3. valikainete valikul – valikained toetavad läbivate teemade taotlusi;
	4. läbivatest teemadest lähtuvas või õppeaineid lõimivas loovtöös – õpilased võivad läbivast teemast lähtuda selle loovtöö valikul, mida tehakse kas iseseisvalt või rühmatööna;
	5. korraldades võimaluse korral koostöös kooli pidaja, paikkonna asutuste ja ettevõtete, teiste õppe- ja kultuuriasutuste ning kodanikuühendustega klassivälist õppetegevust ja huviringide tegevust ning osaledes maakondlikes, üle-eestilistes ja rahvusvahelistes projektides.
3. Õpetuses ja kasvatuses käsitletavad läbivad teemad on:
	1. elukestev õpe ja karjääri kujundamine – taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema sobivaid haridus- ja tööalaseid valikuid;
	2. keskkond ja jätkusuutlik areng – taotletakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes hoiab ja kaitseb keskkonda ning väärtustades jätkusuutlikkust, on valmis leidma lahendusi keskkonna- ja inimarengu küsimustele;
	3. kodanikualgatus ja ettevõtlikkus – taotletakse õpilase kujunemist aktiivseks ning vastutustundlikuks kogukonna- ja ühiskonnaliikmeks, kes mõistab ühiskonna toimimise põhimõtteid ja mehhanisme ning kodanikualgatuse tähtsust, tunneb end ühiskonnaliikmena ning toetub oma tegevuses riigi kultuurilistele traditsioonidele ja arengusuundadele;
	4. kultuuriline identiteet – taotletakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana ning kultuuride muutumist ajaloo vältel, kellel on ettekujutus kultuuride mitmekesisusest ja kultuuriga määratud elupraktikate eripärast ning kes väärtustab omakultuuri ja kultuurilist mitmekesisust ning on kultuuriliselt salliv ja koostööaldis;
	5. teabekeskkond ja meediakasutus – taotletakse õpilase kujunemist teadlikuks ja analüüsivaks inimeseks, kes tajub ja teadvustab adekvaatselt ümbritsevat teabekeskkonda, suudab meediamaailma sisu ja allikaid kriitiliselt analüüsida ja kasutada, tunnustab autorlust, oskab luau kvaliteetset meediasisu, arvestades oma eesmärke ja ühiskonnas omaksvõetud suhtlemise norme, ning toimib turvaliselt ja vastutab oma käitumise eest end ümbritsevas teabekeskkonnas.
	6. tehnoloogia ja innovatsioon – taotletakse õpilase kujunemist uuendusaltiks ja nüüdisaegseid tehnoloogiaid eesmärgipäraselt kasutada oskavaks inimeseks, kes tuleb toime kiiresti muutuvas tehnoloogilises elu-, õpi- ja töökeskkonnas;
	7. tervis ja ohutus – taotletakse õpilase kujunemist vaimselt, emotsionaalselt, sotsiaalselt ja füüsiliselt terveks ühiskonnaliikmeks, kes on võimeline järgima tervislikku eluviisi, käituma turvaliselt ning kaasa aitama tervist edendava turvalise keskkonna kujundamisele;
	8. väärtused ja kõlblus – taotletakse õpilase kujunemist kõlbeliselt arenenud inimeseks, kes tunneb ühiskonnas üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires.
4. Õppekava läbivate teemade kirjeldused on esitatud õppeainete ainekavades.

### § 21. Lõimingu põhimõtted

1. Õppetegevus ja selle tulemused kujundatakse tervikuks lõimingu kaudu. Lõiming toetab õpilaste üld- ja valdkonnapädevuste kujunemist. Lõimingu saavutamist kavandab põhikool kooli õppekava arenduse ning õppe- ja kasvatustegevuse planeerimise käigus.
2. Õppe lõimimine saavutatakse erinevate ainevaldkondade õppeainete ühisosa järgimisel, õppeainete, koolisiseste projektide ja läbivate teemade ühiste temaatiliste rõhuasetuste, õppeülesannete ning -viiside abil. Lõimingu saavutamiseks korraldab põhikool õpet ja kujundab õpikeskkonda ning õpetajate koostööd viisil, mis võimaldab aineülest käsitlust: täpsustades pädevusi, seades õppe-eesmärke ning määrates erinevate õppeainete ühiseid probleeme ja mõistestikku.

**§ 22. III kooliastme loovtöö temaatika valiku, juhendamise, töö koostamise ja hindamise kord**

1. Kool korraldab 8. klassi õpilastele läbivatest teemadest lähtuva või õppeaineid lõimiva loovtöö.
2. Loovtöö temaatika ja vormi valib õpilane või aineõpetaja ja teeb 7. klassi õpilastele teatavaks 1. maiks.
3. Täpsema teemavaliku teeb 8. klassi õpilane hiljemalt käimasoleva õppeaasta 15. septembriks.
4. Loovtööd võib teha individuaalselt või kollektiivselt.
5. Loovtööks võib olla uurimus, projekt, kunstitöö, temaatilise ürituse korraldamine, võimlemiskava jms.
6. Loovtöö peab valmima hiljemalt käimasoleva õppeaasta 1. aprilliks.
7. Loovtöö juhendajaks on aineõpetaja (aineõpetajad), kes koordineerib töö ajalist ja sisulist valmimist.
8. Kirjalike tööde vormistamisel peab juhinduma dokumendist “Kirjalike tööde vormistamise juhend Vasalemma Põhikoolis”.
9. Loovtööd esitletakse kooli direktori poolt määratud ajal üldjuhul aprillikuu jooksul, välja arvatud temaatilise ürituse korraldamine, mis võib toimuda ka varem.
10. Loovtöö esitlemise päeval ei ole 8. klassi õpilastel õppetunde.
11. Loovtööde esitlemiseks korraldatakse konverents, milles osalevad III kooliastme õpilased.
12. Loovtööle antakse hinnang „arvestatud/mittearvestatud“. Arvestatuks loetakse nõuetele vastav, tähtajaliselt esitatud ja esitletud loovtöö. Loovtööd hindab aineõpetaja (juhendaja).
13. Loovtöö teema ja hinnang kantakse 8. klassi klassitunnistusele, loovtöö teema kantakse põhikooli lõputunnistusele.
14. Kui õpilane on vahetanud kooli ning sooritanud loovtöö 7. klassis, siis ta 8. klassis enam loovtööd sooritama ei pea. Kui õpilane ei ole loovtööd teinud 7. või 8. klassis, siis sooritab ta selle 9. klassis.
15. Loovtöid säilitatakse kooli raamatukogus digitaalsel kujul.

## 4. jagu. Õppekeskkonna mitmekesistamiseks kavandatud tegevused

### § 23. Õppekava rakendamist toetavad tegevused

1. Kooli arengukavast, põhieesmärkidest, traditsioonidest, spordi- ja huvitegevusest lähtuvalt kavandab kool ülekoolilisi projekte ja üritusi.
2. Projekte ja üritusi võivad algatada ka õpilasesindus ja kooli hoolekogu. Kavandatud ülekooliline tegevus on sätestatud kooli üldtööplaanis.
3. Ülekoolilised projektid ja üritused toetavad üld-, valdkonna- ja õppeainepädevuste omandamist ning õppeainete vahelist lõimumist.
4. Ülekoolilised üritused ja projektid on:

| Üritus | Eesmärk | Korraldus | Lõimumine |
| --- | --- | --- | --- |
| 1. septembri aktus | 1. klassi õpilaste vastuvõtmine kooliperre, tarkusepäeva tähistamine | 9. klass tervitab ja viib esimesse tundi 1. klassi õpilased | Eesti keel, kirjandus, muusika, kunst, inimeseõpetus |
| õpetajate päeva tähistamine | karjääriõppe toetamine | korraldab 9. klass | karjääriõpetus, kõik õppeained |
| perepäev | koostöö kooli ja perede vahel  |  ühised tegemised, kontsert | eesti keel, kirjandus, muusika, kehaline kasvatus, kunst, tööõpetus, käsitöö, tehnoloogiaõpetus, inimeseõpetus |
| kevadkontsert | koostöö kooli ja perede vahel  | emadepäeva tähistamine; kontsert, õpilastööde näitus | eesti keel, kirjandus, muusika, kunst, tööõpetus, käsitöö, tehnoloogiaõpetus, inimeseõpetus |
| kooli aastapäeva tähistamine | oma kooli tunde kasvatamine | iga 5 aasta järel kooli aastapäeva tähistamine ja vilistlaste kokkutulek; igal aastal aktus koolis, klasside poolt raamatu kinkimine kooli raamatukogu-le, sünnipäeva-kringli söömine | eesti keel, kirjandus, muusika, kunst, ajalugu, ühiskonnaõpetus, inimeseõpetus |
| kadrikarneval | Eesti rahvakultuuri tutvustamine, õpilase loovuse, ande ja esinemisokuse arendamine | korraldab õpilasesindus | kunst, muusika, eesti keel, kirjandus, inimeseõpetus, kehaline kasvatus |
| kodanikupäev | kodanikutunde kasvatamine | Aktus, külalisesinejad | ajalugu, ühiskonnaõpetus, eesti keel, inimeseõpetus, muusika |
| advendihommikud | õpilastes esinemisoskuse arendamine; jõuluootusaeg | advendiküünalde süütamine, ühislaulmine; korraldab õpilasesindus | kunst, muusika, eesti keel, kirjandus, inimeseõpetus, ajalugu |
| Muinasjutu-hommikud algklassiõpilastele | õpilastes esinemis- ja eneseväljendus-oskuse arendamine, meeskonnatöö oskuste kujundamine | korraldab 9. klass | eesti keel, kirjandus |
| jõululaat | õpilastes ettevõtlikkuse arendamine, koostöö vanematega | müüakse õpilaste omavalmistatud tooteid | kunst, tööõpetus, tehnoloogiaõpetus, käsitöö ja kodundus, karjääriõpetus, matemaatika |
| jõulupeod | õpilastes esinemis- ja eneseväljendusoskuse arendamine, meeskonnatöö oskuste kujundamine | 9. klassi näidend | eesti keel, kirjandus, muusika, kunst, käsitöö, inimeseõpetus |
| jõulukontsert vallaelanikele | koostöö kooli ja kogukonna vahel, õpilastes esinemis- ja eneseväljendusoskuse arendamine | kontsert, pakutakse õpilaste valmistatud piparkooke | eesti keel, kirjandus, muusika, kunst |
| vabariigi aastapäeva tähistamine | isamaaline kasvatus  | aktus | eesti keel, ajalugu, muusikaõpetus, inimeseõpetus, ühiskonnaõpetus |
| emakeelepäev | eesti keele hoidmine ja väärtustamine | aktus, viktoriin, konkurss | eesti keel, kirjandus, muusika,  |
| Trimestri lõpuaktus | trimestri pidulik lõpetamine, õpilaste ja õpetajate tunnustamine | aktus iga trimestri viimasel päeval | eesti keel, kirjandus, muusika |
| jalgratturi juhilubade koolitus | õpilaste ettevalmistus jalgratta juhilubade saamiseks | teoreetilised loengud, liiklustestide lahendamine, eksam  | inimeseõpetus, eesti keel, kehaline kasvatus |
| tuleohutuspäev | õpetada õpilasi käituma ohuolukorras | teoreetiline ja praktiline õppus | keemia, inimeseõpetus |
| 9. klassi viimane koolikell | oma kooli tunde kasvatamine | korraldab 8. klass | eesti keel, kirjandus, muusika, kunst, tööõpetus, käsitöö ja kodundus |
| 9. klassi lõpuaktus | oma kooli tunde kasvatamine | aktus | eesti keel, kirjandus, muusika, kunst |
| Lõpuklassi almanahhi väljaandmine | oma kooli tunde kasvatamine, meeskonnatöö arendamine | õpilasesindus, esimene klassijuhataja ja lõpuklassijuhataja, huvijuht | eesti keel, kunst, informaatika |
| KeskkonnanädalRohelise kooli nädal | keskkonnasõbraliku kodaniku kujundamine, oma kooli tunde kasvatamine, tööharjumuse kujundamine, meeskonnatöö arendamine | viktoriin, õppekäik looduses, heakorratööd kogukonnas | loodusõpetus, bioloogia, kehaline kasvatus, kunst, geograafia, inimeseõpetus |
| spordiüritused | õpilaste liikumisharjumuste ja tervete eluviiside kujundamine | spordipäevad kevadel ja sügisel, jüriööjooks, klassidevahelised võistlused | turvalisus, inimeseõpetus, bioloogia, loodusõpetus, kehaline kasvatus |
| teatrikülastused | kultuuri väärtustamine | iga klass käib võimalusel vähemalt 1 korra õppeaastas teatris;teatritrupid külastavad kooli | eetika, eesti keel, kirjandus, inimeseõpetus, matemaatika |
| kontserdid | kultuuri väärtustamine | koolikontsertide korraldamine õpilastele  | muusika |
| teemapäevad | üld- ja õppeainepädevuste toetamine | Loengute, viktoriinide, võistluste, projektipäevade korraldamine | Kõik õppeained |
| õppekäigud | üldpädevuste toetamine | Harjumaa muuseum, Loodusmuuseum, Eesti Vabaõhumuuseum, Tallinna Loomaaed, Botaanikaaed, Kadriorg, Toompea, Ajaloomuuseum, Kunstimuuseum,Tervishoiumuuseum jms, Energiakeskus, Riigikogu, kohalik omavalitsus  | kõik õppeained |
| terviseedendus | Tervislike eluviiside propageerimine | Spordipäevadloengud | Kõik õppeained |
| Projekt “Kiusamis - vaba kool”(KiVa) | Turvalise ja sõbraliku koolikeskkonna kujundamine | KiVa tunnid | Kõik õppeained |

(5) Ülekoolilised projektid kavandatakse õppeaasta alguses ja kajastuvad kooli üldtööplaanis.

### § 24. Koolidevaheliste projektide kavandamise põhimõtted

1. Koolidevahelistes projektides osalemisel soovib kool keskenduda õpilastes väärtuspädevuste, sotsiaalsete pädevuste, õpipädevuste, suhtluspädevuste ja ettevõtlikkuspädevuste arendamisele.
2. Traditsioonilised koolidevahelised projektid on:

| Üritus | Eesmärk | Korraldus | Lõimumine |
| --- | --- | --- | --- |
| Lääne-Harju valla laululaps | Õpilaste ande märkamine ja esinemisoskuse arendamine | Märtsis | Muusika, matemaatika |
| mõisakoolide projekt “Unustatud mõisad” | mõisakultuuri tutvustamine, kodukoha väärtustamine, õpilaste esinemisoskuse, meeskonnatöö arendamine | ekskursioonide läbiviimine mõisas, kohvik, erinevad töötoad | giidindus, inglise keel, vene keel, eesti keel, inimeseõpetus, ajalugu, muusika, matemaatika, kunst, käsitöö ja kodundus |
| maakonna koolide õpioskuste olümpiaadid | õpilaste ande märkamine, õpi- ja esinemisoskuste ning meeskonnatöö arendamine | osalemine maakondlikel õpioskuste olümpiaadidel  | kõik õppeained |
| maakonna koolide aineolümpiaadid, spordivõistlused, konkursid | õpilaste ande märkamine, õpi- ja esinemisoskuste arendamine | osalemine aineolümpiaadidel | kõik õppeained |
| naaberkoolide kohtumised | õpilaste esinemisoskuse arendamine, meeskonnatöö | võistlused, konkursid, konverents | kõik õppeained |
| J.Oro sünniaastapäeva tähistamine | kodukoha väärtustamine, õpilaste esinemisoskuse arendamine, õpilaste ande märkamine, meeskonnatöö | Harjumaa I-IV klasside õpilaste J.Oro luuletuste lugemise või luuletuste kirjutamise võistlus J.Oro juubeliaastatel; aktus | eesti keel, kirjandus, ajalugu, matemaatika, informaatika, kunst, muusika |

**§ 25. Huviringid ja õpilasesindus**

(1) Vasalemma Põhikoolis tegutsevad huviringid toetavad õppekava rakendamist ja üldpädevuste omandamist. Kooli õpilasesindus annab võimaluse õpilaste omaalgatuse ja organiseerimisvõime toetamiseks.

(2) Spordiringide eesmärgiks on tervislike eluviiside ning liikumise propageerimine ja spordivõistlustel osalemine.

1. Muusikaringide eesmärgiks on õpilaste loovuse ja musikaalsuse arendamine.
2. Kunsti- ja loovusringide eesmärgiks on loovuse arendamine, koolikeskkonna kaunistamine.
3. Kodulooringi eesmärgiks on mõisa ja paikkonna kultuuriloo tundmaõppimine ja tutvustamine.

## 5. jagu. Õpilaste hindamise korraldus

### § 26. Hindamine

1. Hindamise eesmärk on:

## toetada õpilase arengut – anda tagasisidet õpilase arengu kohta, innustada ja suunata õpilast sihikindlalt õppima, suunata õpilase enesehinnangu kujunemist ja suunata õpilast edasise haridustee valikul;

1. suunata õpetaja tegevust õpilase õppimise ja individuaalse arengu toetamisel;
2. anda alus õpilase järgmisse klassi üleviimiseks ning põhikooli lõpetamise otsuse tegemiseks.
3. Hindamine on süstemaatiline teabe kogumine õpilase arengu kohta, selle teabe analüüsimine ja tagasiside andmine. Hindamine on aluseks õppe edasisele kavandamisele. Hindamisel kasutatakse mitmesuguseid meetodeid, hindamisvahendeid ja -viise.
4. Kool annab õpilasele ja vanemale kirjalikku tagasisidet õpilase käitumise (sealhulgas hoolsuse) kohta kolm korda õppeaastas eKooli vahendusel. Trimestrihinnete kõrval kajastuvad eKooli ainepäevikutes ka vastava aineõpetaja lisatud hoolsuse ja käitumise hinne, mida klassijuhataja võib arvestada kokkuvõtva hoolsuse ja käitumise hinde panekul.
5. Õpilasel on õigus saada teavet hindamise korralduse ning oma hinnete kohta. Õpilasel on õigus teada, milline hinne või hinnang on aluseks kokkuvõtvale hindele ja hinnangule.
6. Teadmiste ja oskuste hindamise põhimõtted, sageduse ja aja selgitab aineõpetaja õpilasele iga trimestri alguses. Õpetaja täidab oma töökavas ning kooli kontrolltööde plaanis trimestri jooksul toimuvad kontrolltööd. Kontrolltöö toimumise ajast teatab aineõpetaja õpilasele vähemalt viis õppepäeva enne kontrolltöö toimumist. **Kontrolltöö on trimestri õpitulemuste omandamist kontrolliv kirjalik töö.** Õppepäevas võib läbi viia ühe kontrolltöö. Õppenädalas võib läbi viia kuni kolm kontrolltööd.
7. Aineõpetaja teavitab õpilast ja lapsevanemat õpilasele pandud hinnetest elektroonilise klassipäeviku kaudu.
8. Klassijuhataja teavitab lapsevanemat õpilasele pandud hinnetest e-kooli kaudu
9. Õpilasel või tema seaduslikul esindajal on õigus hindeid ja sõnalisi hinnanguid vaidlustada kümne päeva jooksul pärast hinde või hinnangu teadasaamist, esitades Kooli direktorile kirjalikult vastava taotluse koos põhjendustega. Kooli direktor teeb otsuse ja teavitab sellest taotluse esitajat kirjalikult viie tööpäeva jooksul otsuse vastuvõtmise päevast arvates.
10. Nõuded õpilase käitumisele ja hoolsusele esitatakse kooli kodukorras.

### § 27. Kujundav hindamine

1. Kujundava hindamisena mõistetakse õppe kestel toimuvat hindamist, mille käigus analüüsitakse õpilase teadmisi, oskusi, hoiakuid, väärtushinnanguid ja käitumist, antakse tagasisidet õpilase seniste tulemuste ning vajakajäämiste kohta, innustatakse ja suunatakse õpilast edasisel õppimisel ning kavandatakse edasise õppimise eesmärgid ja teed. Kujundav hindamine keskendub eelkõige õpilase arengu võrdlemisele tema varasemate saavutustega. Tagasiside kirjeldab õigel ajal ja võimalikult täpselt õpilase tugevaid külgi ja vajakajäämisi ning sisaldab ettepanekuid edaspidisteks tegevusteks, mis toetavad õpilase arengut.
2. Õppetunni või muu õppetegevuse vältel saab õpilane õpetajalt, kaaslastelt või enesehinnangu abil enamasti suulist või kirjalikku sõnalist tagasisidet õppeainet ja ainevaldkonda puudutavate teadmiste ja oskuste (sealhulgas üldpädevuste, kooliastme õppe- ja kasvatuseesmärkide ja läbivate teemade), ent ka käitumise, hoiakute ning väärtushinnangute kohta.
3. Õpilane kaasatakse hindamisse, et arendada tema oskust eesmärke seada ning oma õppimist ja käitumist eesmärkide alusel hinnata ning tõsta õpimotivatsiooni.
4. Koolipere annab õpilasele igapäevaste tegevuste ja sündmuste vältel tagasisidet, et toetada õpilase käitumise, hoiakute ja väärtushinnangute kujunemist. Kool reageerib juhtumitele, mis on vastuolus üldtunnustatud väärtuste ning heade tavadega.
5. Arenguvestlusel analüüsitakse õpilase arengut ja toimetulekut tulenevalt õpilase individuaalsest eripärast ja õpilase, vanema või kooli poolt oluliseks peetavast (näiteks käitumine ja emotsionaalne seisund, hoiakud ja väärtushinnangud, motivatsioon, huvid, teadmised ja oskused). Arenguvestlus võimaldab anda tagasisidet õppekava üldpädevuste, kooliastme õppe- ja kasvatuseesmärkide, läbivate teemade eesmärkide, ainevaldkondlike eesmärkide ja ainealaste õpitulemuste kohta. Arenguvestlusel seatakse uued eesmärgid õppimisele ja õpetamisele. Arenguvestluse oluline osa on õpilase enesehindamine.

### § 28. Teadmiste ja oskuste hindamine kui kokkuvõtvate hinnete alus

1. Õpilase ainealaseid teadmisi ja oskusi võrreldakse õpilase õppe aluseks olevas ainekavas toodud oodatavate õpitulemustega ja tema õppele püstitatud eesmärkidega. Ainealaseid teadmisi ja oskusi võib hinnata nii õppe käigus kui ka õppeteema lõppedes. Ainealaste teadmiste ja oskuste hindamise tulemusi väljendatakse numbriliste hinnetega viie palli süsteemis. Valikainete hindamisel kasutatakse hinnanguid arvestatud/mittearvestatud.
2. 1. klassi õpilasi hinnatakse numbriliselt alates II trimestrist, I trimestril kasutatakse sõnalisi hinnanguid, kehalise kasvatuse hindamisel kasutatakse 1. klassis kogu õppeaasta vältel hinnanguid “arvestatud/mittearvestatud.”
3. I klassi õpilasi hinnatakse numbriliselt ja hinnangutega arvestatud/mittearvestatud, alates II trimestrist, I trimestril kasutatakse sõnalisi hinnanguid.
4. Õppeaineid, mida õpetatakse 1 nädalatunniga, hinnatakse kokkuvõtvalt poolaasta- ja aastahindega.
5. Oskusainete (kunst, muusika, tööõpetus, käsitöö, kodundus, tehnoloogia, kehaline kasvatus) hindamisel I ja II kooliastmes kasutatakse hinnanguid arvestatud/mittearvestatud
6. Hindamisel viie palli süsteemis:
1) hindega „5” ehk „väga hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad õpilase õppe aluseks olevatele taotletavatele õpitulemustele täiel määral ja ületavad neid;
2) hindega „4” ehk „hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad üldiselt õpilase õppe aluseks olevatele taotletavatele õpitulemustele;
3) hindega „3” ehk „rahuldav” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused võimaldavad õpilasel edasi õppida või kooli lõpetada ilma, et tal tekiks olulisi raskusi hakkamasaamisel edasisel õppimisel või edasises elus;
4) hindega „2” ehk „puudulik” hinnatakse vaadeldava perioodi või vaadeldava temaatika õpitulemuste saavutatust, kui õpilase areng nende õpitulemuste osas on toimunud, aga ei võimalda oluliste raskusteta hakkamasaamist edasisel õppimisel või edasises elus;
5) hindega „1” ehk „nõrk” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused ei võimalda oluliste raskusteta hakkamasaamist edasisel õppimisel või edasises elus ning kui õpilase areng nende õpitulemuste osas puudub.
7. Kui hindamisel tuvastatakse kõrvalise abi kasutamine või mahakirjutamine, võib kirjalikku või praktilist tööd, suulist vastust (esitust), praktilist tegevust või selle tulemust hinnata hindega “nõrk”.
8. Kui kirjalikku või praktilist tööd, suulist vastust (esitust), praktilist tegevust või selle tulemust on hinnatud hindega “puudulik” või “nõrk” või on hinne jäänud panemata, antakse õpilasele võimalus järelevastamiseks või järeltöö sooritamiseks.
9. Hinnet „rahuldav“ üldjuhul ei parandata.
10. Kui õpilane puudub tunnist, siis märgitakse elektroonilisse klassipäevikusse tema tegemata kontrolltöö (või praktiline töö, kehaline harjutus vms.) märgiga 0. Töö sooritamisel asendatakse 0 hindega.
11. Kui õpilane viibib tunnis, kuid ei esita kontrolltööd (või praktilist tööd või ei soorita hinnatavat kehalist harjutust vms), siis märgitakse elektroonilisse klassipäevikusse tema tegemata töö märgiga 0. Töö sooritamisel asendatakse 0 hindega.
12. Parandatud hindeid tähistatakse elektroonilises klassipäevikus tärniga.
13. Õpilasel on õigus hinnet „puudulik“ või „nõrk“   parandada 10 õppepäeva jooksul alates hinde teatavakstegemisest või hiljem aineõpetaja nõusolekul.
14. Kirjalike kontrolltööde, praktiliste tööde ja tegevuste sooritamine on  kõikidele õpilastele kohustuslik. Kui õpilane puudub koolist nimetatud töö toimumise ajal, siis on ta kohustatud töö sooritama 10 õppepäeva jooksul arvates kooli tulemisest või hiljem aineõpetaja nõusolekul.

### § 29. Käitumise ja hoolsuse hindamine

1. Õpilase käitumist ja hoolsust hinnatakse igal trimestril. I klassi õpilaste käitumist ja hoolsust hinnatakse alates II trimestrist. Koduõppel olevate õpilaste käitumist ei hinnata.
2. Käitumise hindamise aluseks on kooli kodukorra täitmine ning üldtunnustatud käitumis- ja kõlblusnormide järgimine koolis. Hoolsuse hindamise aluseks on õpilase suhtumine õppeülesannetesse: kohusetundlikkus, töökus ja järjekindlus õppeülesannete täitmisel.
3. Käitumist ja hoolsust hinnatakse hinnetega „eeskujulik“, „hea“, „rahuldav“ ja „mitterahuldav“.

1. Käitumishindega “eeskujulik” hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid eeskujulikult ja järjepidevalt, kes ei ole põhjuseta puudunud ühestki tunnist.
2. Käitumishindega “hea” hinnatakse õpilast, kes järgib üldtunnustatud käitumis- ja kõlblusnorme ja täidab kooli kodukorra nõudeid ning ei ole põhjuseta puudunud üle 2 tunni.
3. Käitumishindega “rahuldav” hinnatakse õpilast, kes üldiselt järgib üldtunnustatud käitumis- ja kõlblusnorme, täidab kooli kodukorra nõudeid, ei ole põhjuseta puudunud üle 14 tunni, kuid kellel on esinenud eksimusi, mistõttu ta vajab pedagoogide ja lastevanemate tähelepanu ning suunamist.
4. Käitumishindega “mitterahuldav” hinnatakse õpilast, kes ei täida kooli kodukorra nõudeid ega järgi üldtunnustatud käitumis- ja kõlblusnorme, ei allu õpetajate ega lastevanemate nõudmistele. Õpilase käitumise võib hinnata “mitterahuldavaks” ka korduva põhjuseta puudumise korral (15 ja rohkem tundi) või üksiku õigusvastase teo või ebakõlbelise käitumise eest.
5. Hoolsushindega “eeskujulik” hinnatakse õpilast, kes suhtub õppeülesannetesse alati kohusetundlikult, õpib kõiki õppeaineid võimetekohaselt, on õppeülesannete täitmisel püüdlik, hoolas ja iseseisev, ilmutab omaalgatust ja viib alustatud töö lõpuni.
6. Hoolsushindega “hea” hinnatakse õpilast, kes suhtub õppeülesannetesse kohusetundlikult, on iseseisev ja hoolikas ning õpib võimetekohaselt.
7. Hoolsushinde “rahuldav” saab õpilane, kes üldiselt täidab oma õppeülesandeid, kuid ei ole piisavalt järjekindel ega õpi kõiki aineid oma tegelike võimete ja arengutaseme kohaselt.
8. Hoolsushindega “mitterahuldav” hinnatakse õpilast, kes ei õpi võimetekohaselt, suhtub õppeülesannetesse lohakalt ja vastutustundetult, ei täida tundides õpetajate nõudmisi, jätab sageli täitmata oma kodused õppeülesanded.
9. Käitumis- ja hoolsushinded märgitakse klassitunnistusele, aastahinded ka õpilasraamatusse.

###  § 30. Kokkuvõtvad hinded ja järgmisse klassi üleviimine

1. Kokkuvõttev hinne on koolis õppeaine trimestri- ja aastahinne, karjääriõpetuses poolaasta- ja aastahinne.
2. Kokkuvõtva hindamisena mõistetakse ka teadmiste ja oskuste tõendamist juhul, kui kool vastavalt § 15 lõikele 1 arvestab kooli õppekava välist õppimist või tegevust koolis õpetatava osana.
3. Trimestrihinne pannakse välja trimestri lõpul antud trimestri jooksul saadud hinnete (vähemalt 3 hinnet) alusel. Aastahinne pannakse välja antud õppeaasta jooksul saadud trimestrihinnete alusel enne õppeperioodi lõppu.

1. Kui õpilane on mõjuva põhjuse tõttu puudunud ja seetõttu ei ole saanud trimestrihinde väljapanekuks vajalikul arvul hindeid, siis võib aineõpetaja jätta trimestrihinde välja panemata ja õpilasele antakse võimalus järgneva trimestri jooksul omandada nõutavad teadmised ja oskused.
2. Kui õppeaine trimestri- või poolaastahinne jäänud andmata ja õpilane ei ole kasutanud võimalust järele vastata, hinnatakse vastaval perioodil omandatud teadmised ja oskused vastavaks hindele “nõrk” .
3. Õpilasele, kelle trimestrihinne on “puudulik” või “nõrk” või on jäetud hinne välja panemata, koostatakse selles õppeaines individuaalne õppekava või määratakse mõni muu tugisüsteem (nt logopeediline abi, õpiabirühm, kohustuslik aineõpetaja konsultatsioon jm) vastavalt kooli õppekavas sätestatule, et aidata omandada nõutavad teadmised ja oskused.
4. Õpilasel on võimalik trimestrihinnet “puudulik” või “nõrk” parandada konsultatsioonitundide ajal järgneva trimestri jooksul, vastates järele omandamata õppematerjali. Parandatud jooksvad hinded märgitakse eKooli tärniga, parandatud trimestrihinne märgitakse eKooli murrujoonega puuduliku hinde järele. Kui õpilane on õppeaasta jooksul puudulikud või nõrgad veerandihinded parandanud, ei jäeta teda peale viimase trimestri lõppu täiendavale õppetööle.
5. Trimestrihinnete alusel otsustab õppenõukogu, kas viia õpilane järgmisse klassi, jätta täiendavale õppetööle või klassikursust kordama. Õpilaste järgmisse klassi üleviimise otsus tehakse enne viimase trimestri lõppu.
6. Õpilane jäetakse täiendavale õppetööle õppeainetes, milles tulenevalt trimestrihinnetest tuleks välja panna aastahinne “puudulik” või “nõrk”. Täiendavale õppetööle jätmise otsustab õppenõukogu enne viimase trimestri lõppu. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused. Täiendav õppetöö viiakse läbi pärast viimase trimestri lõppu. Täiendava õppetöö kestuseks on kaks nädalat. Erandjuhul võib täiendava õppetöö läbi viia ka enne järgmise õppeaasta algust.
7. Õpilasega tehtava täiendava õppetöö teema, sisu ja hinded fikseeritakse eKoolis täiendava õppetöö leheküljel. Täiendav õppetöö planeeritakse nende trimestrite õppematerjali osas, milles õpilasel on puudulik või nõrk trimestrihinne. Täiendava õppetöö vältel hinnatakse iga trimestri õppematerjali eraldi koondhindega. eKooli kantakse täiendava õppetöö hinne kaldkriipsuga puuduliku trimestrihinde järele. Aastahinne pannakse välja pärast täiendava õppetöö lõppu, arvestades täiendava õppetöö tulemusi.
8. Õppenõukogu põhjendatud otsusega võib erandjuhul jätta õpilase klassikursust kordama, kui õpilasel on kolmes või enamas õppeaines aastahinne „puudulik” või „nõrk”, täiendav õppetöö ei ole tulemusi andnud ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme. Õppenõukogu kaasab otsust tehes õpilase või tema seadusliku esindaja ning kuulab ära tema arvamuse. Õppenõukogu otsuses peavad olema esile toodud kaalutlused, mille põhjal peetakse otstarbekaks jätta õpilane klassikursust kordama.
9. Õppenõukogu põhjendatud otsusega võib jätta klassikursust kordama õpilase, kellel on põhjendamata puudumiste tõttu kolmes või enamas õppeaines aastahinne “puudulik” või “nõrk”. Õppenõukogu kaasab otsust tehes õpilase või tema seadusliku esindaja ning kuulab ära tema arvamuse.
10. 9. klassi õpilasele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.
11. 9. klassi õpilasel on õigus õppenõukogu otsusega parandada aastahindeid “puudulik” või “nõrk” III kooliastme (7.-8. klass) nendes õppeainetes, mille aastahinded kantakse põhikooli lõputunnistusele, sooritades antud õppeainetes täiendava õppetöö.
12. Lõigetes 10 ja 15 sätestatud tähtaegu ei kohaldata õpilase suhtes, kellele on koostatud individuaalne õppekava, kus on ette nähtud erisused järgmisse klassi üleviimise ajas.

### § 31. Põhikooli lõpetamine

1. Põhikooli lõpetab õpilane, kellel õppeainete viimased aastahinded on vähemalt „rahuldavad”, kes on kolmandas kooliastmes sooritanud loovtöö ning kes on sooritanud vähemalt 50 protsendile maksimaalsest tulemusest eesti keele eksami, matemaatikaeksami ning ühe eksami omal valikul.
2. Põhikooli lõpetanuks võib õpilase või tema seadusliku esindaja kirjaliku avalduse alusel ja õppenõukogu otsusega pidada ning põhikooli lõputunnistuse anda õpilasele, kellel on kuni kahes õppeaines “nõrk” või “puudulik” viimane aastahinne või kes on kuni kaks lõpueksamit sooritanud tulemusele alla 50 protsendi maksimaalsest tulemusest.
3. Haridusliku erivajadusega õpilasele, kellel käesolevas määruses sätestatud tingimustel kooli õppekavaga või koolivälise nõustamismeeskonna soovitusel individuaalse õppekavaga on vähendatud või asendatud käesolevas määruses sätestatud taotletavaid õpitulemusi, on lõpetamise aluseks kooli või individuaalses õppekavas määratud õpitulemuste saavutatus. Haridusliku erivajadusega õpilasel on õigus sooritada põhikooli lõpueksamid eritingimustel vastavalt „Põhikooli- ja gümnaasiumiseaduse” § 30 lõike 2 alusel haridus- ja teadusministri määrusega kehtestatud lõpueksamite korraldamise tingimustele ja korrale.
4. Õpilane, kes asus eesti õppekeelega koolis õppima viimase kuue õppeaasta jooksul, võib lõikes 1 nimetatud eesti keele eksami asemel sooritada eesti keele teise keelena eksami.
5. Varem välisriigis õppinud õpilane, kes on enne lõpueksamite toimumist Eestis põhikoolis õppinud kuni kolm järjestikust õppeaastat ning kellele on eesti keele õppimiseks koostatud individuaalne õppekava, võib eesti keele eksami sooritada temale koostatud individuaalse õppekava põhjal ettevalmistatud koolieksamina.
6. Põhikooli lõpetanuks peetakse eksterni, kes on sooritanud põhikooli lõpueksamid ning aineeksamid nendes õppeainetes, milles tal puuduvad põhikooli lõputunnistusele kantavad hinded või milles tal ei ole tõendatud teadmisi ja oskusi varasemate õpi- ja töökogemuste arvestamise kaudu. Eksterni ei hinnata kehalises kasvatuses, käsitöös ja kodunduses ning tehnoloogiaõpetuses.

## 6. jagu. Õpilaste ja lastevanemate teavitamise ja nõustamise korraldus

### § 32. Õpilase ja vanema teavitamine ning nõustamine

1. Klassi- või aineõpetajad jälgivad õpilase arengut ja toimetulekut koolis ning vajaduse korral kohandavad õpet vastavalt õpilase vajadustele. Õpilase võimete ja annete kõrgeimale võimalikule tasemele arendamiseks tuleb põhikoolis selgitada välja õpilase individuaalsed õpivajadused, valida sobivad õppemeetodid ning korraldada diferentseeritud õpet. Kool tagab õpilasele, kellel tekib ajutine mahajäämus eeldatavate õpitulemuste saavutamisel, täiendava pedagoogilise juhendamise väljaspool õppetunde.
2. Kool nõustab vajaduse korral õpilase vanemat õpilase arengu toetamises ja kodus õppimises.
3. Kool korraldab õpilaste ja vanemate teavitamist edasiõppimisvõimalustest ning tagab õpilastele karjääriteenuste (karjääriõpe, -info või -nõustamine) kättesaadavuse ja süsteemse vajaduspõhise korralduse..
4. Kool tagab õpilasele ning vanematele teabe kättesaadavuse õppe ja kasvatuse korralduse kohta ning juhendamise ja nõustamise õppetööd käsitlevates küsimustes. Peamised õppeteemad, vajalikud õppevahendid, hindamise korraldus ja planeeritavad üritused tehakse õpilasele teatavaks trimestri algul.
5. Õpilaste haridusliku erivajaduse tuvastamiseks läbiviidud pedagoogilis-psühholoogilise hindamise tulemused, õpetajate täiendavad tähelepanekud ja soovitused õpilase tugevate ja nõrkade külgede kohta, tugispetsialistide soovitused, testimiste ja uuringute tulemused dokumenteeritakse õpilase individuaalse arengu jälgimise kaardil, mis on vanematele kättesaadav e-koolis.

##

## 7. jagu. Õpilasele vajaliku toe väljaselgitamine ja rakendamine

**§ 33. Õpilase arengu toetamine**

1. Õpetajad jälgivad õpilase arengut ja toimetulekut koolis ning vajaduse korral kohandavad õpet õpilase individuaalsete vajaduste ja võimete järgi.
2. Vajaduse korral tagatakse õpilasele koolis tasuta vähemalt eripedagoogi, logopeedi, psühholoogi ja sotsiaalpedagoogi teenus. Tugispetsialistide teenuse rakendamiseks loob võimalused kooli pidaja ning teenuse rakendamist korraldab direktor.
3. Õpilase arengu toetamiseks korraldatakse temaga koolis vähemalt üks kord kooliastme jooksul arenguvestlus, mille põhjal lepitakse kokku edasises õppes ja arengu eesmärkides. Probleemvestlusi korraldatakse vastavalt vajadusele sagedamini.
4. Arenguvestlusel osalevad õpilane, klassijuhataja ja piiratud teovõimega õpilase puhul vanem.
5. Tuge vajav on õpilane, kellel ilmneb eriline andekus, õpiraskused, terviserike, puue, käitumis- ja tundeeluhäired, kes on pikemaajaliselt õppest eemal viibinud või kes ei valda piisavalt kooli õppekeelt, mis toob kaasa vajaduse teha muudatusi või kohandusi õppe sisus, õppeprotsessis, õpikeskkonnas (õppevahendid, õpperuumid, suhtluskeel, sealhulgas viipekeel või muud alternatiivsed kommunikatsioonid, tugipersonal, spetsiaalse ettevalmistusega pedagoogid ja muu selline) või taotletavates õpitulemustes.
6. Õpilase andekust käsitletakse haridusliku erivajadusena, kui õpilane oma kõrgete võimete tõttu omab eeldusi saavutada väljapaistvaid tulemusi ning on näidanud kas eraldi või kombineerituna järgmisi kõrgeid võimeid: üldine intellektuaalne võimekus, akadeemiline võimekus, loominguline mõtlemine, liidrivõimed, võimed kujutavas või esitluskunstis, psühhomotoorne võimekus.
7. Kui koolis õpib eesti keelest erineva emakeelega õpilane või välisriigist saabunud õpilane, kelle eestikeelse õppe kogemus põhikoolis on olnud lühem kui kuus õppeaastat, võib kool õpilase või piiratud teovõimega õpilase puhul vanema nõusolekul eesti keele õpet korraldada „Eesti keel teise keelena” ainekava alusel.
8. Eestis vähem kui kolm aastat elanud õpilase puhul võib lapsevanema taotlusel loobuda B-võõrkeele õppest.

**§ 34. Õpilase individuaalse arengu toetamiseks kohaldatavad erisused**

1. Õpilase õppe ja arengu toetamiseks vajalikku koostööd korraldab direktori poolt määratud isik (tugiteenuste koordineerija).
2. Tugiteenuste koordineerija toetab ja juhendab õpetajat haridusliku erivajaduse väljaselgitamisel ning teeb õpetajale, vanemale ja direktorile ettepanekuid õpilase arengut toetavate meetmete rakendamiseks või täiendavate uuringute läbiviimiseks.
3. Kui õpilasel ilmneb vajadus saada tuge, teavitatakse sellest vanemat ning kool korraldab õpilase pedagoogilis-psühholoogilise hindamise. Vajaduse korral tehakse koostööd teiste valdkondade spetsialistidega ja soovitatakse lisauuringuid.
4. Hindamise, testimise ja uuringute tulemused, samuti õpetajate tähelepanekud, tugispetsialistide ning koolivälise nõustamismeeskonna antud soovitused, rakendatud teenused ja tugi ning hinnang nende tulemuslikkuse kohta kantakse õpilase individuaalse arengu jälgimise kaardile.
5. Õpilasele, kellel tekib takistusi koolikohustuse täitmisel või mahajäämus õpitulemuste saavutamisel, annab kool **üldist** tuge. mis kujutab endast õpetaja pakutavat individuaalset lisajuhendamist, tugispetsialistide teenuse kättesaadavust ning vajaduse korral õpiabitundide korraldamist individuaalselt või rühmas.

 Õpilasele pakutava üldise toe meetmed:

* 1. klassijuhataja või aineõpetaja individuaalsed vestlused õpilase ja lapsevanemaga;
	2. aineõpetaja konsultatsioonid;
* Kõikidel õpilastel on õigus saada ainealast konsultatsiooni, kui nad seda vajavad (on puudunud, ei ole ainest aru saanud jne.) Igal õpetajal on oma aeg konsultatsiooni läbiviimiseks. Konsultatsioonide ajad määratakse kindlaks septembri 2. nädalaks ja avalikustatakse kooli koduleheküljel ja õpilaste teadetetahvlil. Samas on võimalus õpilastel sooritada tegemata või puudulikult sooritatud kontrolltöid.
	1. individuaalse õppekava koostamine;
* Õpilane viiakse üle individuaalsele õppekavale aineõpetaja, klassijuhataja, lapsevanema või tugiteenuste koordineerija ettepanekul ja direktori otsusel.
* Kool koostab õpilasele individuaalse õppekava juhul, kui:

 1) õpilasele rakendatakse õppekorraldust, mille puhul õpilane on väga vähesel määral kaasatud klassis läbiviidavasse õppesse;

 2) õpilase õppekava erineb klassile koostatud õppekavast;

 3) õpilase klassi läbimise aega või nominaalset õppeaega muudetakse;

 4) kooliväline nõustamismeeskond on andnud õpilase arengu toetamiseks soovituse vähendada või asendada riiklikes õppekavades sätestatud õpitulemusi või vabastada õpilane kohustusliku õppeaine õppimisest.

* Nende muudatuste tegemisse kaasatakse õpilase vanem., Kokkulepe vormistatakse kooli ja õpilase või piiratud teovõimega õpilase puhul vanema vahel õpilase individuaalse arengu jälgimise kaardil.

4) täiendavad eesti keele tunnid (lapsevanema nõusolekul);

* Täiendavaid eesti keele tunde pakutakse kooli õppekeelest erineva koduse keelega õpilasele, kes vaatamata klassi- ja aineõpetajate abile ja nõustamisele ei suuda täita põhikooli riikliku õppekava nõudeid või kes vajab õpioskuste ja -harjumuste kujundamiseks toetavat õppekorraldust.
* Keeleõppe rühmad võib moodustada erinevate klasside õpilastest;

* Õppeaasta lõpus hindab õpiabi õpetaja koos tugiteenuste koordineerijaga õpiabi tõhusust ning õpiabi õpetaja teeb ettepaneku edasiseks tegevuseks koostöös tugiteenuste koordineerijagta.

5) eripedagoogi, logopeedi, psühholoogi või sotsiaalpedagoogi nõustamine;

* eripedagoogi ülesandeks õpilase arengu- ja õpioskuste taseme kindlaks tegemine ja tema arengut mõjutavate tegurite ning õpivajaduste välja selgitamine; õpetajate juhendamine ja nõustamine õpilase õppe planeerimisel ja läbiviimisel; õpiabirühma- või individuaaltundide ettevalmistamine ja läbiviimine koolis;
* logopeedi ülesandeks õpilase kommunikatsioonivõime hindamine, kommunikatsioonihäiretega õpilaste väljaselgitamine, nende suulise ja kirjaliku kõne arengu toetamine ning neile sobiva suhtluskeskkonna soovitamine; õpetajate toetamine õpilaste kommunikatsioonivõime arendamisel, taastamisel ning kompenseerimisel;
* koolipsühholoogi ülesandeks õpilase psühholoogilist arengut ja õppeprotsessis toimetulekut mõjutavate tegurite (psüühilised protsessid, isiksuse omadused, emotsionaalne seisund, vaimse tervise probleemid, suhtlemis- ja käitumisoskused) hindamine; õpilase nõustamine isikliku elu, õppetööga ning vaimse tervisega seotud probleemidega toimetulekul, tunnetusprotsesside, vaimsete võimete, käitumis- ja suhtlemisoskuste arendamisel ning õpi- ja karjäärivalikute tegemisel; õpilase toetamine ning vanema ja kooli personali nõustamine kriisisituatsioonist väljatulekuks toe korraldamisel;
* sotsiaalpedagoogi ülesandeks on õpilase sotsiaalsete oskuste hindamine ning tema eakohast tegutsemisvõimet takistavate tegurite analüüsimine, õpilase suhtlemisoskuse ja sotsiaalse pädevuse kujundamine ja toetamine; koolis esilekerkivate õpilaste sotsiaalsete ja koolikohustuse täitmist takistavate probleemide kaardistamine, nende ennetus- ja lahendustegevuste koordineerimine.
	1. pikapäevarühma vastuvõtmine;
* Pikapäevarühma töös osalevad I-III klassi õpilased, kes on kantud pikapäevarühma nimekirja lapsevanema soovil (lapsevanema avalduse alusel). Pikapäevarühm alustab tööd peale algklasside koolipäeva lõppemist. Pikapäevarühma töö lõpeb kell 16.00.
1. Kui kooli tagatud üldine tugi ei anna õpilase arenguks soovitud tulemusi, siis võib rakendada koolivälise nõustamismeeskonna soovitusel tõhustatud tuge või erituge.
2. Koolivälise nõustamismeeskonna soovituse kohaselt ja vanema kirjalikul nõusolekul rakendab kool õpilasele
3. tõhustatud tuge või erituge,
4. terviseseisundist tulenevat koduõpet,
5. terviseseisundist tulenevat üks-ühele õpet,
6. koolikohustuslikule õpilasele mittestatsionaarset õpet,
7. vähendab ja asendab riiklikus õppekavas ettenähtud õpitulemusi ühes või mitmes aines,
8. soovitab lihtsustatud, toimetuleku- või hooldusõppe ;
9. vabastab õpilase kohustusliku õppeaine õppimisest.
10. Taotluse koolivälisele nõustamismeeskonnale soovituse saamiseks esitab vanem või vanema nõusolekul tugiteenuste koordineerija.
11. Õpilase õppekavas sõnastatud eesmärkide täitmiseks ja talle vajaliku toe pakkumiseks võib lisaks tavaklassidele moodustada ka eriklasse. Õpe eriklassis peab olema õpilase vajadustest lähtudes põhjendatud ja ajaliselt piiritletud ning järgida tuleb koolivälise nõustamismeeskonna soovitusi. Erituge vajava õpilase õpetamisel tavaklassis peab arvestama koolivälise nõustamismeeskonna soovitusi.
12. Eriklassi vastuvõtmise otsustab direktor. Otsuse tegemisel lähtub direktor vanema nõusolekust.
13. Eriklassis viiakse tõhustatud tuge saavate õpilaste õppetööd läbi kuni 12 õpilasega ja erituge saavate õpilaste puhul kuni kuue õpilasega.
14. Kui õpilase terviseseisund ei võimalda tal kooli päevakavas ettenähtud õppes osaleda või kui vanem soovib põhiharidust omandava õpilase õppetööd iseseisvalt korraldada, rakendatakse talle koduõpet. Terviseseisundist tulenevat koduõpet korraldab kool vanema taotlusel ja koolivälise nõustamismeeskonna soovitusel. Koduõpet vanema soovil korraldab ja rahastab vanem.
15. Vähemalt korra õppeaastas ja juhul, kui koolivälise nõustamismeeskonna määratud toe rakendamise tähtaeg on lõppenud, hindab tugiteenuste koordineerija koostöös õpetajate ja tugispetsialistidega soovitatud toe rakendamise mõju ning teeb ettepanekud edasiseks tegevuseks.
16. Kui õpilase hariduslik erivajadus tuleneb tema andekusest, tagatakse talle vajaduse korral täiendav juhendamine aineõpetajate poolt:
17. diferentseeritud töö tunnis;
18. erinevate õppematerjalide soovitamine-tutvustamine;
19. osalemine ringi tegevuses;
20. ettevalmistamine osavõtuks olümpiaadidest, näitustest, võistlustest, konkurssidest, ülekoolilistest üritustest;
21. individuaalne õppekava.

## 8. jagu. Karjääriõppe korraldus

1. Koolis osutatakse karjäärinõustamist III kooliastme õpilastele, et kujundada valmisolekut tööjõuturul parema rakendatavuse saavutamiseks ja iseseisva otsustusvõime arendamiseks.
2. Kooli õppekavas on valikainena 8. ja 9. klassis karjääriõpetus, mille kursuse math 8. klassis on18 tundi, 9. klassis 17 tundi.
3. Kool teeb koostööd Eesti Töötukassaga mille töötajad viivad läbi karjäärialast individuaalset ja grupinõustamist 8. ja 9. klassi õpilastele.
4. Koolis toimuvad kutseõppeasutusi tutvustavad loengud 8. ja 9. klassi õpilastele.

## 9. jagu. Õpetajate koostöö ja töö planeerimise põhimõtted

1. Õpetaja planeerib oma tööd koostöös teiste õpetajatega. Koostöö toimub järgmistes vormides:
	1. Õpetajate ümarlaud – ainealaste lõimingute planeerimine ja kooskõlastamine, ühisürituste ja projektide planeerimine;
	2. Arenguvestlus õpilaste ja vanematega – arutelud aineõpetajatega
	3. HEV-õpilaste töökavade kooskõlastamine;
	4. Kontrolltööde planeerimine;
2. Õppetegevuse planeerimise, seire ja õpetamise sisu läbimõelduse eesmärgil koostab õpetaja ainekava põhjal töökava, mis on kooskõlas kooli õppekavaga ning vastab tunnijaotusplaanile.
3. Õpetaja töökava on dokument, mille alusel toimub õppetöö tunnis. Töökava koostamine ja arendamine kuulub aineõpetaja pädevusse.

## 10. jagu. Kooli õppekava uuendamise ja täiendamise kord

1. Kooli õppekava kehtestab direktor.
2. Muudatused kooli õppekavas esitatakse enne kehtestamist arvamuse avaldamiseks kooli hoolekogule, õpilasesindusele ja õppenõukogule.
3. Muudatused õppekavasse viiakse sisse iga õppeaasta alguseks.